b'\n_START_ARTICLE_\nDavid Pawson\n_START_SECTION_\nPerhetausta ja opinnot\n_START_PARAGRAPH_\nPawsonin v\xc3\xa4itet\xc3\xa4\xc3\xa4n polveutuvan 1700-luvulla Englannissa vaikuttaneesta metodistisaarnaaja John Pawsonista, joka oli metodismin perustajan, John Wesleyn ty\xc3\xb6toveri. Muutoin Pawsonin suku on ollut maanviljelij\xc3\xb6it\xc3\xa4 aina t\xc3\xa4m\xc3\xa4n is\xc3\xa4\xc3\xa4n, professori Cecil Pawsoniin saakka, joka oli p\xc3\xa4\xc3\xa4ty\xc3\xb6ns\xc3\xa4 ohella saarnaaja ja sivutoiminen maanviljelij\xc3\xa4. Pawson sai nimens\xc3\xa4 isois\xc3\xa4ns\xc3\xa4 David Ledger Pawsonin mukaan._NEWLINE_Pawson suoritti alemman maataloustutkinnon Durhamin yliopistosta ja sai opiskeluaikanaan hengellisen kutsumuksen saarnaajan ty\xc3\xb6h\xc3\xb6n. T\xc3\xa4m\xc3\xa4n seurauksena Pawson suoritti teologian opintoja Cambridgen yliopistossa, josta h\xc3\xa4n valmistui maisteriksi. Opintojensa aikana Pawson koki uskonnollisen kriisin; Pawsonin liberaaliteologiseksi kokema opetus aiheutti ep\xc3\xa4ilyksi\xc3\xa4 ja h\xc3\xa4n koki menett\xc3\xa4v\xc3\xa4ns\xc3\xa4 luottamuksensa Raamattuun ja melkeinp\xc3\xa4 uskonsa Jumalaankin. Valmistumisen j\xc3\xa4lkeen Pawson astui kuitenkin metodistikirkon palvelukseen ja kertoi selviytyneens\xc3\xa4 kriisist\xc3\xa4\xc3\xa4n._NEWLINE_Nyky\xc3\xa4\xc3\xa4n David Pawson asuu Hampshiren Basingstoken l\xc3\xa4hist\xc3\xb6ll\xc3\xa4 Etel\xc3\xa4-Englannissa vaimonsa Enidin kanssa. H\xc3\xa4nen kolmesta lapsestaan vanhimmalla eli Deboralla todettiin leukemia, johon t\xc3\xa4m\xc3\xa4 kuoli vuonna 2004.\n_START_SECTION_\nSaarnaajana\n_START_PARAGRAPH_\nPawson suoritti asevelvollisuutensa Britannian kuninkaallisissa ilmavoimissa, mink\xc3\xa4 j\xc3\xa4lkeen h\xc3\xa4n j\xc3\xa4i palvelukseen sotilaspastoriksi muille kuin anglikaaniseen ja roomalaiskatoliseen kirkkoon kuuluville. Sotapalveluksensa aikana h\xc3\xa4n p\xc3\xa4\xc3\xa4tti lopettaa aihepiirien mukaiset raamatuntekstiin perustuvat saarnat ja siirty\xc3\xa4 saarnaamaan kohta kerrallaan kirkkovuoden ajankohdista v\xc3\xa4litt\xc3\xa4m\xc3\xa4tt\xc3\xa4. Samalla Pawson tuli siihen tulokseen, ett\xc3\xa4 Uusi Testamentti tuntee vain yhden tavan kastaa, uskovan kasteen. Asepalveluksen p\xc3\xa4\xc3\xa4tetty\xc3\xa4\xc3\xa4n Pawson tunsi itsens\xc3\xa4 kykenem\xc3\xa4tt\xc3\xb6m\xc3\xa4ksi kastamaan sylivauvoja. Koska metodismi hyv\xc3\xa4ksyy lapsikasteen, t\xc3\xa4m\xc3\xa4 johti v\xc3\xa4lirikkoon ty\xc3\xb6nantajan kanssa. V\xc3\xa4litt\xc3\xb6m\xc3\xa4sti eronsa j\xc3\xa4lkeen Pawson siirtyi toimimaan Buckinghamshiren Gold Hillin baptistiseurakunnan sielunpaimenena._NEWLINE_My\xc3\xb6hemmin, pastorina Guildfordin baptistiseurakunnassa David Pawson saavutti mainetta molemmissa vaikuttavana ja vakaana Raamatun esilletuojana. H\xc3\xa4n alkoi julkaista saarnakasettejaan, jotka alkujaan tehtiin kirkon sairaille ja ik\xc3\xa4\xc3\xa4ntyneille j\xc3\xa4senille. Kasetit ovat kuitenkin saavuttaneet maailmanlaajuisen levikin._NEWLINE_Pawsonin toimikauden aikana Millmeadista tuli Britannian suurin baptistiseurakunta. Ihmiset tulivat s\xc3\xa4\xc3\xa4nn\xc3\xb6llisesti kuulemaan Pawsonin saarnaamista Lontoosta saakka. H\xc3\xa4nen seurakuntansa onkin liki ainutlaatuisessa asemassa sik\xc3\xa4li ett\xc3\xa4 sen jumalanpalvelusten osallistujam\xc3\xa4\xc3\xa4r\xc3\xa4t ovat kaksi kertaa suurempia kuin itse seurakunnan j\xc3\xa4senm\xc3\xa4\xc3\xa4r\xc3\xa4. Cliff Richard, jonka Pawson kastoi, k\xc3\xa4vi my\xc3\xb6s s\xc3\xa4\xc3\xa4nn\xc3\xb6llisesti kokouksissa. Pawson j\xc3\xa4tti Millmeadin vuonna 1979 ja siirtyi saarnaamaan ymp\xc3\xa4ri maailmaa. H\xc3\xa4n saarnaa edelleen toistuvasti Britanniassa ja muissa maissa: Australiassa, Uudessa-Seelannissa, Etel\xc3\xa4-Afrikassa, Alankomaissa, Israelissa, Kaakkois-Aasiassa ja Pohjois-Amerikassa._NEWLINE_Pawsonilla on suuri Raamatun opetussarja, joka k\xc3\xa4sitt\xc3\xa4\xc3\xa4 sen kaikki 66 kirjaa. Raamatun l\xc3\xa4pik\xc3\xa4yminen luentoina vei kolmisen vuotta, jolloin siit\xc3\xa4 tehtiin ensimm\xc3\xa4isell\xc3\xa4 kertaa \xc3\xa4\xc3\xa4ninauhat. Toisella kertaa, kun Pawson opetti Raamatun l\xc3\xa4pi, h\xc3\xa4nest\xc3\xa4 tehtiin videotaltiointi, jotta esitetyt kaaviot, kartat ja kuvat n\xc3\xa4kyisiv\xc3\xa4t yleis\xc3\xb6lle my\xc3\xb6s. My\xc3\xb6hemmin julkaistiin viel\xc3\xa4 kirja t\xc3\xa4st\xc3\xa4 Pawsonin opetussarjasta.\n_START_SECTION_\nTeologia\n_START_PARAGRAPH_\nPawson edustaa baptismin piiriss\xc3\xa4 maltilliseksi katsottavaa suuntausta. H\xc3\xa4n noudattaa arminianistista teologiaa, jonka mukaan ihminen valitsee itse, haluaako h\xc3\xa4n saada uskon ja pelastuksen vai ei. Seurakunnallisessa toiminnassa Pawson edustaa v\xc3\xa4litt\xc3\xa4v\xc3\xa4\xc3\xa4 n\xc3\xa4kemyst\xc3\xa4 karismaattisuuden ja evankelikalisuuden v\xc3\xa4lill\xc3\xa4: h\xc3\xa4n tunnustaa armolahjojen olemassaolon nykymaailmassa, mutta vaatii, ett\xc3\xa4 armolahjojen k\xc3\xa4ytt\xc3\xb6 toteutetaan Raamattuun perustuen, mik\xc3\xa4 sulkee pois er\xc3\xa4iden vapaiden suuntien ajatuksen Jumalan ilmoituksen jatkumisesta niiden toiminnassa._NEWLINE_Pawson on saanut erityist\xc3\xa4 kritiikki\xc3\xa4 suhtautumisestaan maailmanloppuun. H\xc3\xa4n edustaa varsin perinteist\xc3\xa4 n\xc3\xa4kemyst\xc3\xa4, jonka mukaan lopun aikoina koko ihmiskunta, uskovat mukaan lukien, joutuu valtaisien koettelemusten alaiseksi. Pawson ei my\xc3\xb6sk\xc3\xa4\xc3\xa4n hyv\xc3\xa4ksy oppia tempaamisesta, jonka mukaan Jumala tempaisisi kaikki uskovat taivaaseen jo ennen koettelemusten alkua. Pawsonin mukaan uskovat temmataan Jeesusta vastaan yl\xc3\xa4ilmoihin (1.Tess.4:17), mink\xc3\xa4 j\xc3\xa4lkeen Kristus perustaa tuhatvuotisen valtakunnan maan p\xc3\xa4\xc3\xa4lle ja hallitsee yhdess\xc3\xa4 kristittyjen kanssa.\n_START_SECTION_\nRaamatusta yleens\xc3\xa4\n_START_PARAGRAPH_\nPawsonin mukaan Raamattu ei ole kirja vaan er\xc3\xa4\xc3\xa4nlainen kirjasto. Raamatussa on 66 kirjaa ja jokaisesta kirjasta l\xc3\xb6ytyy vastaus kysymykseen "Miksi t\xc3\xa4m\xc3\xa4 kirja on kirjoitettu". Pawson toteaa, ett\xc3\xa4 kulloistakin kirjaa ymm\xc3\xa4rt\xc3\xa4\xc3\xa4 paremmin vasta, kun tiet\xc3\xa4\xc3\xa4, miksi se on alun perin kirjoitettu. Nelj\xc3\xa4 eri evankeliumia on Pawsonin mielest\xc3\xa4 kirjoitettu nelj\xc3\xa4\xc3\xa4 eri tarkoitusta varten. Ilmestyskirjan sis\xc3\xa4ll\xc3\xb6n ja kirjoituksen syyn avaa sen luku 14 Pawsonin mielest\xc3\xa4: \xe2\x80\x9dT\xc3\xa4ss\xc3\xa4 on pyhien k\xc3\xa4rsiv\xc3\xa4llisyys, niiden, jotka pit\xc3\xa4v\xc3\xa4t Jumalan k\xc3\xa4skyt ja Jeesuksen uskon.\xe2\x80\x9d\n_START_SECTION_\nK\xc3\xa4yt\xc3\xa4nt\xc3\xb6j\xc3\xa4 omassa seurakunnassa\n_START_PARAGRAPH_\nOmassa seurakunnassaan Pawson oli luetuttanut koko Raamatun l\xc3\xa4pi \xc3\xa4\xc3\xa4neen, mik\xc3\xa4 kesti sunnuntain iltap\xc3\xa4iv\xc3\xa4st\xc3\xa4 torstaihin saakka, jolloin lukeminen tapahtui ilman katkoja. Kokonaisuudessaan Raamatun lukeminen \xc3\xa4\xc3\xa4neen kesti noin 82 tuntia ja lukija vaihtui 15 minuutin v\xc3\xa4lein. Kuulijoita oli koko viikon aikana arvioitu olevan noin 2\xc2\xa0000, joista useat kuuntelivat vain puoli tuntia ja jotkut j\xc3\xa4iv\xc3\xa4t kuuntelemaan seuraavaan aamuun saakka, Pawson toteaa.\n_START_SECTION_\nAsiayhteys t\xc3\xa4rke\xc3\xa4\xc3\xa4 julistuksessa\n_START_PARAGRAPH_\nPawsonin mukaan ei voida saarnata Joh 3:16 ilman, ett\xc3\xa4 tiedet\xc3\xa4\xc3\xa4n Joh 3:17, koska alkuaan Raamatussa ei ollut jae-erottelua. Asiayhteytt\xc3\xa4 ei voida irrottaa p\xc3\xa4\xc3\xa4tekstist\xc3\xa4 ja tehd\xc3\xa4 siit\xc3\xa4 uutta asiayhteytt\xc3\xa4. Saman asian h\xc3\xa4n toteaa kohdasta, jota h\xc3\xa4nen mielest\xc3\xa4\xc3\xa4n on usein v\xc3\xa4\xc3\xa4rin k\xc3\xa4ytetty saarnoissakin, kun sanotaan, ett\xc3\xa4 kaikki on uskovalle mahdollista (kaikissa el\xc3\xa4m\xc3\xa4n asioissa/tilanteissa): "Kaikki min\xc3\xa4 voin h\xc3\xa4ness\xc3\xa4, joka minua vahvistaa.", t\xc3\xa4ss\xc3\xa4 on kuitenkin kyse taloudellisesta toimeen tulemisesta asiayhteyden mukaan \xe2\x80\x93 tulee palkallaan toimeen, Pawson toteaa.\n_START_SECTION_\nRaamatun rakkaustarina\n_START_PARAGRAPH_\nRaamattua h\xc3\xa4n pit\xc3\xa4\xc3\xa4 my\xc3\xb6s alusta loppuun saakka er\xc3\xa4\xc3\xa4nlaisena rakkaustarinana, jossa Jeesus on aviomies ja seurakunta morsian. L\xc3\xa4pi Raamatun Jumala etsii morsianta Pojalleen ja Ilmestyskirjassa on tuo juonen huippukohta Pawsonin mukaan. Niin kuin maallisissa h\xc3\xa4iss\xc3\xa4 niin my\xc3\xb6s taivaallisissa h\xc3\xa4iss\xc3\xa4, morsiamen puku on eritt\xc3\xa4in t\xc3\xa4rke\xc3\xa4 asia. Pawson n\xc3\xa4kee t\xc3\xa4rke\xc3\xa4ksi, ett\xc3\xa4 seurakunta on hyvin puettu my\xc3\xb6s hengellisesti (Raamatun termej\xc3\xa4 k\xc3\xa4ytt\xc3\xa4en). "Ja pyh\xc3\xa4n kaupungin, uuden Jerusalemin, min\xc3\xa4 n\xc3\xa4in laskeutuvan alas taivaasta Jumalan tyk\xc3\xb6\xc3\xa4, valmistettuna niin kuin morsian, miehellens\xc3\xa4 kaunistettu."\n_START_SECTION_\nJumalan nimest\xc3\xa4\n_START_PARAGRAPH_\nEksegetiikassa, joka tutkii alkukielt\xc3\xa4 JHWH tai Jahve (Min\xc3\xa4 olen, olemista) on Jumalan nimi, ja Pawson yritti selvitt\xc3\xa4\xc3\xa4 miten se lausutaan. H\xc3\xa4n ei saanut yht\xc3\xa4k\xc3\xa4\xc3\xa4n juutalaista lausumaan tuota, joten h\xc3\xa4n pyysi vastineen englanninkieleen. H\xc3\xa4n sai vastaukseksi, ett\xc3\xa4 l\xc3\xa4hin sana englanniksi on "Always" eli suomeksi "Aina". "Aina minun apuni, Aina minun voimani, Aina minun kunniani," Pawson toteaa my\xc3\xb6s, ett\xc3\xa4 se on vasta Jumalan etunimi. Jeesuksen yli 300 nimityksest\xc3\xa4 h\xc3\xa4n pit\xc3\xa4\xc3\xa4 eniten nimest\xc3\xa4, jossa Jeesusta kutsutaan nimell\xc3\xa4 "Kyll\xc3\xa4". H\xc3\xa4n on Kyll\xc3\xa4, jokaiseen Jumalan lupaukseen ja "Kyll\xc3\xa4" sanassa on positiivisin uskon ilmaisu Jeesuksesta ja se my\xc3\xb6s muistuttaa seurakuntia siit\xc3\xa4, kuinka tulee ajatella Jeesuksesta Pawsonin mukaan.\n_START_SECTION_\nFiladelfian seurakunnasta\n_START_PARAGRAPH_\nPawson luennoi, ett\xc3\xa4 Filadelfian seurakunta oli pienin kooltaan, mutta rohkein julistamaan Jeesusta. Seurakunta s\xc3\xa4ilyi my\xc3\xb6s pisimp\xc3\xa4\xc3\xa4n kaikista seitsem\xc3\xa4st\xc3\xa4 Ilmestyskirjan seurakunnasta. Se oli my\xc3\xb6s uskollisin Jeesuksen opetuksille (sin\xc3\xa4 olet ottanut vaarin minun sanastani etk\xc3\xa4 ole minun nime\xc3\xa4ni kielt\xc3\xa4nyt) kaikista Ilmestyskirjan seurakunnista Pawson jatkaa. H\xc3\xa4nen tekemist\xc3\xa4\xc3\xa4n tutkimuksista k\xc3\xa4y ilmi, ett\xc3\xa4 alueen maaper\xc3\xa4 on vulkaanista ja asukkaat aika-ajoin j\xc3\xa4ttiv\xc3\xa4t kotinsa maan alkaessa vavahdella. Se avaa Pawsonin mukaan k\xc3\xa4sityst\xc3\xa4 Jeesuksen puheille, ettei en\xc3\xa4\xc3\xa4 tarvitse l\xc3\xa4hte\xc3\xa4 ulos: (eik\xc3\xa4 h\xc3\xa4n koskaan en\xc3\xa4\xc3\xa4 l\xc3\xa4hde sielt\xc3\xa4 ulos).\n_START_SECTION_\nSmyrnan seurakunnasta\n_START_PARAGRAPH_\nPawsonin mukaan Raamatun aikana Efesos ja Smyrna kilpailivat kesken\xc3\xa4\xc3\xa4n Aasian herruudesta. Kaupunki oli hyvin kaunis ja sit\xc3\xa4 kutsuttiin alkukirkon aikana Aasian ylpeydeksi ja kunniaksi. Kaupunki on perustettu n. 1000 eaa. ja tuhottiin vain 500 vuotta my\xc3\xb6hemmin, mutta se rakennettiin j\xc3\xa4lleen n. 200 eaa. Kaupunki oli kuollut, mutta her\xc3\xa4si eloon ja sama lauseparsi esiintyy Ilmestyskirjassakin. Se on Homeroksen synnyinkaupunki ja kaupungissa on Homeroksen muistomerkki. _NEWLINE_Pawsonin mukaan Kaupunki oli hyvin kansallismielinen. Se valitsi sodissa aina oikean liittolaisen. Smyrna asettui vuoroin Kreikan, vuoroin Rooman puolelle. Ilmestyskirjan kirjoittamisen aikaan Smyrna oli roomalaistunut ja siell\xc3\xa4 harjoitettiin keisarikulttia. Siell\xc3\xa4 sijaitsi alueen vanhin Roma-jumalattaren temppeli, jota palvottiin jo ennen keisarikulttia. Kaupunki kutsuttiin: kaupunkien turhuuden paratiisiksi. Smyrna rakasti my\xc3\xb6nt\xc3\xa4\xc3\xa4 asukkailleen vapaan kansalaisen arvonimi\xc3\xa4. Pawsonin mukaan kreikkalaiset j\xc3\xa4lleenrakennuttivat kaupungin. Kaupungin p\xc3\xa4\xc3\xa4kadun nimi oli Kultakatu ja sen varrella oli monia temppeleit\xc3\xa4 Raamatun aikana. Temppeleist\xc3\xa4 on j\xc3\xa4ljell\xc3\xa4 yksi pylv\xc3\xa4ikk\xc3\xb6, joka sijaitsi torin reunalla. Pawsonin mukaan alkuper\xc3\xa4ist\xc3\xa4 Smyrnaa ei ole siksi paljoa j\xc3\xa4ljell\xc3\xa4, koska kaupunki on jatkuvassa kehityksess\xc3\xa4 ja yksi Turkin suurimmista kaupungeista. Se on my\xc3\xb6s vilkas satama- ja yliopistokaupunki Pawson jatkaa._NEWLINE_26 jaa. Smyrna sai ainoana Aasian kaupungeista rakentaa temppelin Rooman keisarille, Tiberiukselle. Rooma antoi yksinoikeuden Tiberiuksen temppeliin. Smyrna oli kuuluisa uskollisuudestaan. _NEWLINE_Smyrnan seurakunta perustettiin n. 40 vuotta ennen Ilmestyskirjan kirjoittamista Pawson toteaa. Sen perustajina toimivat Efesoksesta saapuneet k\xc3\xa4\xc3\xa4ntyneet kristityt. H\xc3\xa4n poikkesi siell\xc3\xa4 viimeisell\xc3\xa4 l\xc3\xa4hetysmatkallaan, sill\xc3\xa4 siell\xc3\xa4 asui Timoteuksen veli. Todenn\xc3\xa4k\xc3\xb6isesti Paavali y\xc3\xb6pyi Timoteuksen veljen luona. Varmasti tiedet\xc3\xa4\xc3\xa4n, ett\xc3\xa4 siell\xc3\xa4 asui Polykarpus-niminen mies, joka on yksi kuuluisimmista marttyyreist\xc3\xa4, joka toimi my\xc3\xb6s Smyrnan piispana. Smyrna oli alusta asti ollut k\xc3\xa4rsiv\xc3\xa4 seurakunta ja se oli maksanut kovan hinnan olemassaolostaan._NEWLINE_Pawson pit\xc3\xa4\xc3\xa4 mielenkiintoisena sit\xc3\xa4, kuinka Jeesus esitt\xc3\xa4ytyy seurakunnalle Ilmestyskirjassa. Jeesus haluaa kertoa itsest\xc3\xa4\xc3\xa4n ominaisuuksia, jotka vahvistavat ja lohduttavat seurakuntaa tai jotka ovat unohtuneet seurakunnilta. Jeesuksen esittely on aina erilainen. Jeesuksella on n. 300 eri nime\xc3\xa4, jotka auttavat saamaan Jeesuksesta kokonaiskuvan. Jeesus esitteli itsens\xc3\xa4 kulloisessakin kirjeess\xc3\xa4 tavalla, joka sopii parhaiten seurakunnan tilanteeseen, Pawson jatkaa. Smyrnan seurakunnalle Jeesus sanoo, ett\xc3\xa4 H\xc3\xa4n on ensimm\xc3\xa4inen ja viimeinen. H\xc3\xa4n on aloittanut kaiken ja lopettaa kaiken. H\xc3\xa4n on alfa ja omega. Jeesus puhuu n\xc3\xa4in ihmiskunnan historiasta._NEWLINE_Smyrnan seurakunta on Pawsonin mukaan hyv\xc3\xa4 esimerkki siit\xc3\xa4, etteiv\xc3\xa4t aina kristityt menesty vaan voivat jopa k\xc3\xb6yhty\xc3\xa4 taloudellisesti olleessaan uskollisia uskossaan. T\xc3\xa4m\xc3\xa4 n\xc3\xa4kyi Pawsonin mukaan etenkin aterioilla, koska ennen ateriaa oli usein rituaalisia menoja, joihin kristityt eiv\xc3\xa4t osallistuneet. N\xc3\xa4in ollen he menettiv\xc3\xa4t osan kauppakumppaneistaan k\xc3\xa4\xc3\xa4ntyess\xc3\xa4\xc3\xa4n. T\xc3\xa4ss\xc3\xa4 mieless\xc3\xa4 Pawsonin mielest\xc3\xa4 ns. menestysteologia on osittain heresiaa, koska ei ole oikein luvata ihmiselle taloudellisia rikkauksia uskoontulon yhteydess\xc3\xa4. Rikkauksien osalta Pawson on viitannut useissa luennoissaan kohtaan Raamatussa, jossa todetaan: Kamelin on helpompi menn\xc3\xa4 neulansilm\xc3\xa4st\xc3\xa4 l\xc3\xa4pi kuin rikkaan p\xc3\xa4\xc3\xa4st\xc3\xa4 Taivaan Valtakuntaan. Smyrnassa kristityt olivat menett\xc3\xa4neet omaisuutensa ja olivat kerj\xc3\xa4l\xc3\xa4isi\xc3\xa4 vauraassa kaupungissa, koska kaupunki oli kytk\xc3\xb6ksiss\xc3\xa4 pakanallisiin uskontoihin. Kauppiaan t\xc3\xa4ytyi kuulua ns. kauppakiltaan.\n_START_SECTION_\nRukouksesta\n_START_PARAGRAPH_\nPawson kannattaa my\xc3\xb6s kysyv\xc3\xa4\xc3\xa4 rukousta (interrogation prayer), jossa kysyt\xc3\xa4\xc3\xa4n Jumalalta asioita k\xc3\xa4yt\xc3\xa4nn\xc3\xb6n el\xc3\xa4m\xc3\xa4ss\xc3\xa4. Pawsonin mielest\xc3\xa4 tulee kysy\xc3\xa4 Jumalalta ja odottaa vastausta. H\xc3\xa4n ehdottaa kristityn rukoilijan ensimm\xc3\xa4iseksi kysymykseksi Jumalalta: "Onko el\xc3\xa4m\xc3\xa4ss\xc3\xa4ni jotain, josta Sin\xc3\xa4 (Jumala) et pid\xc3\xa4?"_NEWLINE_Pawsonin mielest\xc3\xa4 ihmisten tulee rukoilla ja kiitt\xc3\xa4\xc3\xa4 Jumalaa "H\xc3\xa4nen" kirkostaan, ja kehottaa pyyt\xc3\xa4m\xc3\xa4\xc3\xa4n anteeksi, jos olemme puhuneet muodossa "Meid\xc3\xa4n" kirkkomme, koska kirkko on H\xc3\xa4nen.\n_START_SECTION_\nSaatanasta\n_START_PARAGRAPH_\nPawsonin mukaan Saatana vihaa Raamattua ja etenkin sen ensimm\xc3\xa4isi\xc3\xa4 ja viimeisi\xc3\xa4 sivuja enemm\xc3\xa4n kuin mit\xc3\xa4\xc3\xa4n muita kohtia. Pawsonin mukaan ensimm\xc3\xa4isill\xc3\xa4 sivuilla selvitet\xc3\xa4\xc3\xa4n, kuinka Saatana sai otteen ihmissukuun ja kuinka h\xc3\xa4n teki t\xc3\xa4st\xc3\xa4 maailmasta oman kuningaskuntansa, ja h\xc3\xa4n ei halua kenenk\xc3\xa4\xc3\xa4n tiet\xc3\xa4v\xc3\xa4n miten h\xc3\xa4n toimii ihmisten keskell\xc3\xa4. Paavali sanoo, ett\xc3\xa4 me emme yll\xc3\xa4ty Saatanan keinoista, koska tied\xc3\xa4mme miten h\xc3\xa4n saa ihmisist\xc3\xa4 otteen. "Opiskelemalla sit\xc3\xa4 mit\xc3\xa4 tapahtui Eedenin puutarhassa, voimme tiet\xc3\xa4\xc3\xa4 miten Saatana toimii", Pawson toteaa. Ilmestyskirjasta Pawson selvitt\xc3\xa4\xc3\xa4, ett\xc3\xa4 taivaassa tapahtuvat asiat heijastavat maanp\xc3\xa4\xc3\xa4lliseen el\xc3\xa4m\xc3\xa4\xc3\xa4n, kuten sotina. Suuret vaivan ajat johtuvat siit\xc3\xa4, ett\xc3\xa4 Saatana on menett\xc3\xa4m\xc3\xa4ss\xc3\xa4 valtansa, h\xc3\xa4net heitet\xc3\xa4\xc3\xa4n ulos Taivaasta ja tiet\xc3\xa4\xc3\xa4 sen itsekin. Ilmestyskirjasta Pawson toteaa, ett\xc3\xa4 sit\xc3\xa4 olisi hyv\xc3\xa4 lukea \xc3\xa4\xc3\xa4neen, koska silloin joutuu k\xc3\xa4ytt\xc3\xa4m\xc3\xa4\xc3\xa4n omaa \xc3\xa4\xc3\xa4nt\xc3\xa4\xc3\xa4n ja painottamaan sanoja, jolloin sanoista tulee paljon merkitt\xc3\xa4v\xc3\xa4mpi\xc3\xa4 lukijalle ja kuulijalle. "Lue \xc3\xa4\xc3\xa4neen ja kuljeta sanoma syd\xc3\xa4meesi", h\xc3\xa4n toteaa._NEWLINE_Pawsonin mukaan Saatana rakastaa katsoa omiaan alasp\xc3\xa4in, niinp\xc3\xa4 Saatana valitsee kukkulan asuinsijakseen. Raamatun aikaan Pawson katsoo Saatanan p\xc3\xa4\xc3\xa4majan sijainneen Pergamonissa Ilmestyskirjan mukaan. Alttaria, jossa paloi tuli y\xc3\xb6t\xc3\xa4 p\xc3\xa4iv\xc3\xa4\xc3\xa4 kutsuttiin Saatanan valtaistuimeksi tai tuoliksi sen muodon t\xc3\xa4hden. Raamattu my\xc3\xb6s puhuu, ett\xc3\xa4 Pergamonissa on Saatanan valtaistuin: "Min\xc3\xa4 tied\xc3\xa4n, miss\xc3\xa4 sin\xc3\xa4 asut: siell\xc3\xa4, miss\xc3\xa4 saatanan valtaistuin on; ja sin\xc3\xa4 pid\xc3\xa4t minun nimest\xc3\xa4ni kiinni etk\xc3\xa4 ole kielt\xc3\xa4nyt minun uskoani niin\xc3\xa4k\xc3\xa4\xc3\xa4n p\xc3\xa4ivin\xc3\xa4, jolloin Antipas, minun todistajani, minun uskolliseni, tapettiin teid\xc3\xa4n luonanne, siell\xc3\xa4, miss\xc3\xa4 saatana asuu.", joka nykyisin on siirretty Pergamonin museoon It\xc3\xa4-Berliiniin.\n_START_SECTION_\nTuotanto\n_START_PARAGRAPH_\nPeter Bettson on jakanut pelk\xc3\xa4st\xc3\xa4\xc3\xa4n \xc3\xa4\xc3\xa4nitteit\xc3\xa4 Pawsonin puheista Australiassa puoli miljoonaa kappaletta viimeisen 25 vuoden aikana. Pawsonin Raamatun opetuksia on julkaistu ja esitetty yli 120 maassa. Helsingiss\xc3\xa4 ja Tampereella h\xc3\xa4n vieraili 10.\xe2\x80\x9311.5.2007 pit\xc3\xa4en seminaarin otsikolla Lutherin reformaation loppuunsaattaminen.'